b'\n_START_ARTICLE_\nPaolo Rossi\n_START_SECTION_\nUra\n_START_PARAGRAPH_\nUransa alkuvuosina 1975\xe2\x80\x931980 Rossi edusti Comoa, Vicenzaa ja Perugiaa. Vuosina 1980\xe2\x80\x931982 h\xc3\xa4n k\xc3\xa4rsi vedonly\xc3\xb6ntiskandaalin vuoksi saamaansa kahden vuoden kilpailukieltoa. Vuosina 1982\xe2\x80\x931985 Rossi edusti Juventusta. H\xc3\xa4n pelasikin seurassa uransa parhaat vuodet. Rossi saavutti Juventuksen riveiss\xc3\xa4 muun muassa kaksi Italian-mestaruutta, Euroopan cupin voiton ja Cup-voittajien cupin voiton. Vuosina 1985\xe2\x80\x931987 h\xc3\xa4n edusti viel\xc3\xa4 Milania ja Veronaa.\n_START_SECTION_\nMaajoukkueura\n_START_PARAGRAPH_\nItalian maajoukkueessa Rossi pelasi 48 ottelua ja teki 20 maalia vuosina 1977\xe2\x80\x931986. H\xc3\xa4n edusti Italiaa MM-kisoissa vuosina 1978, 1982 ja 1986. Vuoden 1978 MM-kisoissa Rossi teki kolme maalia ja oli yksi kisojen parhaista pelaajista. Italia sijoittui MM-turnauksessa lopulta nelj\xc3\xa4nneksi.\n_START_SECTION_\nVuoden 1982 MM-kisat\n_START_PARAGRAPH_\nPaolo Rossi muistetaan nimenomaan vuoden 1982 MM-kisoista, jolloin h\xc3\xa4n nousi mestarijoukkueen sankariksi. Kisojen alla Rossi oli vapautunut pitk\xc3\xa4st\xc3\xa4 pelikiellosta, jonka h\xc3\xa4n oli saanut sekaannuttuaan sopupeliskandaaliin. Valmentaja Enzo Bearzot kuitenkin muisti Rossin taidot edellisist\xc3\xa4 MM-kisoista ja valitsi h\xc3\xa4net joukkueeseen. _NEWLINE_Alkulohkossa Italia pelasi vaatimattomasti ja selvisi jatkoon kolmella tasapelill\xc3\xa4 voittamatta otteluakaan. Seuraavalla kierroksella Rossi pelasi jo lupauksia her\xc3\xa4tt\xc3\xa4en, kun Italia voitti Argentiinan 2-1. Rossi ei ollut viel\xc3\xa4 onnistunut maalinteossa ja lehdist\xc3\xb6 vaati h\xc3\xa4nen pudottamistaan kokoonpanosta._NEWLINE_Italia oli pakko voittaa jatkolohkon viimeisess\xc3\xa4 ottelussa Brasilia selvit\xc3\xa4kseen turnauksessa jatkoon. Rossi aloitti maalinteon jo ottelun 5. minuutilla puskien Antonio Cabrinin keskityksen verkkoon. Brasilia tasoitti 12. minuutilla, mutta Rossi vei laukauksellaan Italian uudelleen johtoon. 74. minuutilla Rossi viimeisteli hattutempun ohjaten l\xc3\xa4hiet\xc3\xa4isyydelt\xc3\xa4 3-2 voittolukemat._NEWLINE_V\xc3\xa4lier\xc3\xa4ottelussa Puolaa vastaan Rossi teki 22. minuutilla avausmaalin kantap\xc3\xa4\xc3\xa4ll\xc3\xa4\xc3\xa4n ja loppulukemat 2-0 Bruno Contin keskityksest\xc3\xa4. Finaalissa Saksaa vastaan h\xc3\xa4n teki avausmaalin 56. minuutilla ja Italia voitti loppuottelun maalein 3-1.'